Sagunt celebra les seues primeres Jornades del Poble Romaní els dies 5 i 6 de novembre
02 de novembre 2021

![Foto Poble Romaní](/media/51rfn5if/99c1-poblw.jpg?width=850&height=566.9886363636364)

El departament de Serveis Socials de l'Ajuntament de Sagunt ha presentat este matí les Jornades del Poble Romaní, dins del programa per a la igualtat i inclusió del poble gitano. Esta iniciativa compta amb la col·laboració de diverses associacions i entitats tant del municipi com de la Comunitat Valenciana.

El divendres 5 de novembre s'inauguraran les jornades a les 10.30 hores, per a després realitzar un homenatge a Marcel Courthiade a càrrec de Juan de Dios Ramírez Heredia. A les 12.30 hi haurà una taula redona sobre la Història del Poble Gitano, amb la participació de Carlos Muñoz i Nicolas Jiménez; i a les 16.00 una altra taula redona titulada ‘Antigitanismo’ a càrrec de Alexandrina Da Fonseca i Diego Luis Fernández. A les 17.30 una ponència sobre Educació i poble gitano: ‘El arte de la superación’, a càrrec de Xavier Lluch, membre de l'Associació d'ensenyants amb gitanos. El dia acabarà amb la representació de la Cia Baladres amb l'obra _Llora dentro de mí_.

El següent dia, dissabte 6 de novembre, a les 10.00 es realitzarà una presentació de les associacions gitanes de Sagunt (Asociación Gitana Pueblo Unido y Asociación de mujeres Gitanas Príncipe de la Paz); a les 10.30 una taula redona sobre Feminisme dins del poble gitano, a càrrec de Alexandrina Dona Fonseca i Silvia Agüero. Després, a les 12.00, està programat les experiències de dones gitanes en l'àmbit comunitari. A les 13.00 hores es continuarà amb l'actuació del ballador Leo Molina, el guitarrista José Antonio Maldonado i el cantaor Rafael Vargas ‘El Chino’. Les jornades es clausuraran a les 14.00 hores.

Tal com ha explicat el regidor de Serveis Socials, Alejandro Sotoca, l'objectiu de les jornades és «**impulsar la participació activa de la població gitana en el nostre municipi, afavorint la convivència i potenciant les xarxes comunitàries d'esta població».** En este sentit, ha explicat que **«Un dels eixos del programa és la igualtat de tracte i la no discriminació, a través de la lluita contra l'anti-gitanismo, en reconeixement de la cultura gitana i la promoció de la participació. Es tracta d'avançar en el reconeixement de la diversitat de la societat en la qual vivim i tindre en compte la realitat de la comunitat gitana a l'hora de dissenyar i implementar les polítiques públiques. Este és l'origen de les jornades que presentem hui**».

Per part seua, l'alcalde de Sagunt, Darío Moreno, ha afegit que «**estes jornades pretenen visibilitzar i donar a conéixer, per què no dir-ho, també un aspecte d'auto estima i de posar en valor tot el que suposa la cultura gitana. Tenim la sort en la nostra societat de ser rica i diversa, i és important que posem en valor tots els diferents elements que són presents en ella. Quan parlem de la cultura gitana, ha sigut una cultura que tradicionalment ha sigut marginada i que per això totes i tots tenim un cert deute cap a este aspecte imprescindible de la nostra cultura i que precisament per això estes jornades pretenen revertir eixa sensació**».

Així mateix, el president de l'Associació Gitana de Sagunt Poble Unit i representant de FAGA, Jesús Ramírez, ha mostrat el seu agraïment al departament i a l'ajuntament, i ha manifestat que encara que estes siguen les primeres jornades «**això no significa que no hi haja un treball seriós, constant i rigorós d'anys**» i que han sigut moltes les àrees en les quals s'ha treballat de manera transversal amb el suport de l'Ajuntament de Sagunt. També ha aprofitat per a convidar a tothom a participar en estes jornades.

Com a actes complementaris, en els quals col·labora Biblioteques de Sagunt amb la posada a la disposició de bibliografia temàtica del poble gitano, el dimarts 2 de novembre a les 18.00 hores hi haurà una contacontes ‘Juana’ per Cia Baladres a la Biblioteca municipal de Port de Sagunt, als Jardins Antic Sanatori. A les 18.45 s'inaugurarà l'exposició de la Federació Maranatha d'Associacions gitanes sobre Història i persecució del poble gitano, en el Centre Cívic del Port de Sagunt.

També el 4 de novembre a les 12.00 hores s'inaugurarà l'exposició de treballs realitzats per les dones dels programes del departament de Serveis Socials, _El arte de aprender_ impartit per Mil.Una y Cia Baladres dirigit per Mariola Ponce. (Centre cultural Mario Monreal C/ Roma n° 9).

En l'organització de les jornades han participat diverses associacions i col·lectius als quals s'ha agraït la seua col·laboració.

*   [](http://www.facebook.com/sharer.php?u=https://aytosagunto.es/va/actualitat/sagunt-celebra-les-seues-primeres-jornades-del-poble-romani-els-dies-5-i-6-de-novembre/ "Facebook")
*   [](http://twitter.com/share?url=https://aytosagunto.es/va/actualitat/sagunt-celebra-les-seues-primeres-jornades-del-poble-romani-els-dies-5-i-6-de-novembre/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-celebra-les-seues-primeres-jornades-del-poble-romani-els-dies-5-i-6-de-novembre/ "Linked In")
*   [](mailto:?body=https://aytosagunto.es/va/actualitat/sagunt-celebra-les-seues-primeres-jornades-del-poble-romani-els-dies-5-i-6-de-novembre/)